Seija Helander

Seija Helander (ent. Vilén, s. 27. maaliskuuta 1970 Asikkala) on suomalainen kirjailija ja kulttuurituottaja Jyväskylästä. Helander vietti lapsuutensa Iso-Äiniön kylässä Asikkalassa. Hän muutti Helsinkiin vuonna 1988 liityttyään Hare Krishna -liikkeeseen, josta erosi vuonna 2004. Autofiktiivisessä esikoisromaanissaan Mangopuun alla Helander kertoo vuosistaan liikkeen parissa ja siitä, millaista on lähteä uskonnollisesta yhteisöstä. Vuosina 1988-2004 Helander ehti asua useita vuosia ulkomailla: Intiassa, Tanskassa ja Kanadassa.

Helanderin vuonna 2012 ilmestynyt romaani Pohjan akka sai jatkoa vuonna 2017 runokokoelmasta Pohjan akan runoja. Romaani ja runot liikkuvat Kalevalan mystisessä maailmassa ja muistisairaan mielessä. Lastenkirjailijana Helander debytoi vuonna 2017 satukirjalla Tauno ja Nelli evakkomatkalla, jonka on kuvittanut espoolainen Anne Stolt. Teos on uuden lastenkirjasarjan ensimmäinen osa. Tauno ja Nelli -kirja sekä siihen liittyvä lasten laulukiertue vanhainkodeissa ovat osa Suomi 100 -juhlavuoden ohjelmaa.

Helander valmistui sairaanhoitajaksi vuonna 2008 ja on sittemmin opiskellut Helsingin yliopistossa yleistä kirjallisuustiedettä, vanhenemisen tutkimusta, espanjaa ja teologiaa. Hän on työskennellyt mm. vapaana toimittajana ja Greenpeacen feissarina. Ennen päätoimiseksi kulttuuriyrittäjäksi siirtymistään Helander ehti toimia kymmenisen vuotta sairaanhoitajana dementiatyön ja gastrokirurgisen erikoissairaanhoidon puolella, turvapaikanhakijoiden vastaanottokeskuksessa sekä terveysasemilla. Syksystä 2021 alkaen Helander on opiskellut terveystieteitä Jyväskylän yliopistossa.

Helander toimii aktiivisesti taiteen saavutettavuuden edistämiseksi. Vuoden 2017 alussa perustettu toiminimi Kulttuuripalvelu Helander tuottaa monipuolisia sanataidepalveluita, esimerkiksi muistisairaille suunnattua kulttuuritarjontaa ja sekä yritysten toimintaa tukevaa kirjallisuutta. Helander on myös mm. sanataidepalveluita tarjoavan kirjailijayhteisö Kirjaimiston jäsen.

Vuoden 2012 kunnallisvaaleissa Helander pääsi ehdolle Espoon Vihreiden listalla ja sai 80 ääntä. Aluevaaleissa 2022 Helander on ehdolla Keski-Suomen Vihreiden listalla. Hän on Suomen Kirjailijaliiton ja Keski-Suomen kirjailijoiden jäsen. Syksyllä 2017 Helander valittiin EU-rahoitteisen Hyvinvoinnin Välitystoimisto -hankkeen pohjalta perustettuun kehittämisryhmään, jonka tarkoituksena on perustaa Suomeen valtakunnallinen osallistavan taiteen välitystoimisto.

Helanderilla on kaksi täysi-ikäistä lasta ensimmäisestä liitostaan intialaisen miehen kanssa. Vuosina 2008-2011 Helander oli rekisteröidyssä parisuhteessa toimittaja-kriitikko Anna Kortesalmen kanssa, ja parilla on yhteinen poika. Vuonna 2016 Helander avioitui urheiluperheiden mentori Kari ”Coach Kari” Helanderin kanssa. Avioliittonsa aikana pariskunta julkaisi kirjoja Onnellinen urheilija. Lapsen kasvu urheilijaksi ja Kotikenttäetu. Kirja urheiluperheiden vanhemmille.

Helander on kiinnostunut kulttuurin ja muiden palveluiden elinvoimaisuudesta myös maaseudulla. Vuonna 2018 hän järjesti kotikylässään Iso-Äiniöllä kirjallisuustapahtuma ”Äinään kirjapäivät”, joka oli tarkoitus järjestää uudestaan vuonna 2020. Koronapandemian vuoksi tapahtuma kuitenkin siirtyi myöhempään ajankohtaan. Vuonna 2021 Helander on ottanut kantaa mm. kulttuurihyvinvoinnin ja sosiaali- ja terveyspalveluiden toimivuuden puolesta.

Teokset

Nimellä Seija Vilén
 Mangopuun alla (Avain, 2010)
 Sormet sahramissa (Avain, 2011), yhdessä Anna Kortesalmen kanssa
 Pohjan akka (Avain, 2012)
 Onnellinen urheilija (readme.fi, 2015), yhdessä Kari Helanderin kanssa

Antologiat
 Kaikki muuttuu paremmaksi (Paasilinna, 2010, toim. Ani Kellomäki, Johanna Laitinen, Tommi Laitio, Alex Nieminen, Saku Tuominen)
 Saanko olla totta? Sukupuolen ja seksuaalisuuden moninaisuus. (Gaudeamus, 2011, toim. Liisa Tuovinen ym.)

Nimellä Seija Helander
 Kotikenttäetu (readme.fi, 2017), yhdessä Kari Helanderin kanssa
 Tauno ja Nelli evakkomatkalla. Kuvitus Anne Stolt. (Avain, 2017)
 Pohjan akan runoja (Kustannus Helander, 2017)
Tauno ja Nelli ja Hirmuinen Sanahiiri, kuvitus Anne Stolt, Avain, 2018
Tauno ja Nelli kesäleirillä, kuvitus Anne Stolt, Avain, 2019
 Hilppa Hömötiainen, kuvitus Anne Stolt, Enostone, 2019

Lähteet 
http://ylioppilaslehti.fi/2010/04/uusien-alkujen-nainen/
https://www.sanariihi.fi/blogi/2017/8/30/pohjan-akan-syksy
http://tulospalvelu.vaalit.fi/K2012/s/tulos/ehdkutulos_espoo.html
https://www.kirjaimisto.com/seija 
https://www.sanariihi.fi/sanariihen-tarina/
https://www.taunojanelli.com/keitae-me-olemme 
https://web.archive.org/web/20151025172130/https://www.readme.fi/search.php?Author=Vilen,%20Seija&hide=1
https://web.archive.org/web/20201219093200/https://www.gaudeamus.fi/tuovinen-saanko/

Viitteet

Suomalaiset kirjailijat
Vuonna 1970 syntyneet
Elävät henkilöt